Piraatit saivat joukot kasaan – Tässä on Suomen "uusin" puolue

Piraattipuolue luovutti maanantaina vaadittavat kannattajakortit puoluerekisterin pitäjälle Helsingissä. Korttien laskennan jälkeen Piraattipuolue on kahdestoista rekisteröity puolue Suomessa. – Kuvassa etualalla vasemmalla puolueen puheenjohtaja Tapani Karvinen ja oikealla varapuheenjohtaja Janne Paalijärvi. Hannu Mäkäräinen

Jari Pietiläinen

Piraattipuolue on rekisteröitymässä uudelleen viralliseksi puolueeksi. Puolueen aktiivit toimittivat vaaditut viisituhatta kannattajakorttia maanantaina oikeusministeriön ylläpitämään puoluerekisteriin.

Jos rekisterinpitäjät hyväksyvät piraattien kannattajakortit, Piraattipuolue on tuorein ja kahdestoista rekisteröity puolue Suomessa. Puolue oli rekisteröity jo aiemmin, mutta se pudotettiin pois puoluerekisteristä, koska se ei saanut kaksissa perättäisissä eduskuntavaaleissa yhtään kansanedustajaa.

– Nyt kannattajakortteja kertyi kaikkiaan 5 200 kappaletta, joista itse perkasimme pois satakunta korttia, kertoo puolueen varapuheenjohtaja, espoolainen Janne Paalijärvi

Paalijärven mukaan piraatit voivat täydentää rekisteröintihakemuksen tueksi vaadittavien kannattajakorttien määrää vielä myöhemmin.

– Seuraava tähtäin meillä on kesäkuun puoluekokouksessa, joka pidetään Lahdessa. Ja tietenkin vuoden kuluttua pidettävät kuntavaalit.

– Kuntavaaleissa meidän kannatuksemme riittäisi valtuustopaikkaan kaikkiaan noin kymmenessä kunnassa jo nyt, Paalijärvi laskee.

Pääkaupunkiseudulla Piraattipuolue näkyy seuraavan kerran vappuna, jolloin sen aktiivit kokoontuvat Ullanlinnanmäelle.

Puolue perustettiin keväällä 2008. Viime vuoden eduskuntavaaleissa puolue sai koko maassa hieman yli 25 000 ääntä eli 0,85 prosenttia äänistä.